
	
	
                                        Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е  Н А  К О Р У П Ц И Я Т А
София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595





Р Е Ш Е Н И Е  
№  РС -567- 24 - 014


Днес, 10.02.2025 година, в град София, Комисията за противодействие на корупцията /КПК, Комисията/ в състав:


За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-292 от 19.08.2024 г. по сигнал с вх. № С-567/22.07.2024 година. 
Производството е срещу Климент Тодоров – управител на „Водоснабдяване и каналицазия“ ЕООД, гр. П.
В сигнала са изложени твърдения, че управителят на „Водоснабдяване и каналицазия“ ЕООД, гр. П., ЕИК: ***** съжителства на семейни начала с Л. А. Г. – юрисконсулт с допълнително задължение в трудовия договор за ръководител на отдел „Съдебно събиране на вземания“ в дружеството. Твърди се, че Тодоров предприема мерки да уреди Г. на друго работно място с цел избягване на конфликт на интереси, но последната категорично отказала да се премести и останала на работа във „Водоснабдяване и каналицазия“ ЕООД, гр. П.. На 01.06.2023 г. Климент Тодоров вменил към трудовия договор на Л. Г. допълнително задължение за ръководител на отдел „Съдебно събиране на вземания“ в дружеството, като на тази длъжност тя е на пряко подчинение на „Ръководител направление пласмент“. В резултат на това заплатата на Г. е значително завишена. Прекият ѝ ръководител – А. Т., ежемесечно предлагал на Тодоров с писмен документ, към заплатата на Г. да бъдат начислявани допълнителни финансови стимули в размер на 70 до 100 %. Твърди се, че Тодоров и Г. съвместно посещават Р. и И.. В сигнала е посочен и адреса, на който двамата съжителстват на семейни начала, а именно гр. П., ж.к. „**“, ул. „***“ № 16, ет. 1, ап. 1, като се твърди и че сутрин пътуват до работното си място с личния автомобил на Климент Тодоров с рег. № *****КХ.
Във връзка с твърденията в сигнала Комисията е изискала и получила с писмо с вх. № КПК-8899-6/18.10.2024 г. на КПК от Главна дирекция „Гранична полиция“ справка за осъществени съвместни пътувания извън страната по отношение на Климент Тодоров и Л. Г. и с писмо с вх. № КПК-8899-7/01.11.2024 г. на КПК от директора на ОДМВР П. Докладна записка от началника на Първо РУ- П. за извършена проверка. 
Комисията е изискала и получила с писмо вх. № КПК–8899-5/17.10.2024 г. от изпълнителния член на УС на „Български ВИК Холдинг“ ЕАД заверени копия на следните документи: договор за управление и контрол № ЧР-02-078/20.02.2023 г. на Климент Христов Тодоров и Решение за избора му на управител, след проведен конкурс по Протокол № 12 от 02.02.2023 г. на едноличния собственик на капитала, както и изискана информация и документи от „Водоснабдяване и каналицазия“ ЕООД, гр. П., а именно: Трудов договор № 70/30.07.2021 г. и Допълнително споразумение към него  №71/31.05.2023 г.; длъжностна характеристика за длъжността юрисконсулт; молба от Л. Г. за прекратяване на трудовото правоотношение №109/02.09.2024 г. Заповед № 59/02.09.2025 г. за прекратяване на трудовото правоотношение; Справки за увеличаването/намаляването на индивидуалната работна заплата на Г., съгласно Вътрешните правила за работната заплата за месец ноември 2022 г., за месеците април- декември 2023 г., и за месеците януари-юни 2024 г.  
В допълнение Комисията е изискала и получила с писмо с вх. № КПК–8899-9/31.12.2024 г. от изпълнителния член на УС на „Български ВИК Холдинг“ ЕАД изискани и предоставени от „Водоснабдяване и каналицазия“ ЕООД, гр. П. заверени копия на следните документи: Вътрешни правила за работната заплата във „ВИК“, ЕООД , гр. П. и Критерии за оценка на текущите резултати от труда на работещите в дружеството; вече изпратените с писмо вх. № КПК–8899-5/17.10.2024 г. на КПК Справки за увеличаването/намаляването на индивидуалната работна заплата, съгласно ВПРЗ на Л. Г. за месец ноември 2022 г., за месеците април-декември 2023 г., и за месеците януари-юни 2024 г.; поименни щатни разписания за 2021 г., за 2022 г., за 2023 г. и за 2024 г. 
Служебно са извършени справки в НБД „Население“, в Търговския регистър и регистъра на юридическите лица с нестопанска цел, в Регистъра на лицата, заемащи висши публични длъжности на страницата на КПК и в правно-информационната система „Сиела“.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с три имена, адрес, телефон и е подписан.  
От събраните по производството доказателства е видно, че първоначално Климент Христов Тодоров е временно избран с Решение от 20.10.2021 г. на едноличния собственик на капитала на „Български ВиК Холдинг“ ЕАД, по Протокол № 37/20.10.2021 г. за управител на „Водоснабдяване и каналицазия“ ЕООД, гр. П. до провеждане на конкурс и избор на управител на дружеството. В последствие с решение на изпълнителния директор на „Български ВиК Холдинг“ ЕАД, по Протокол № 12/02.02.2023 г. след провеждането на конкурсна процедура по реда на Закона за публичните предприятия, Тодоров е избран за управител на „Водоснабдяване и каналицазия“ ЕООД за срок от 3 години, считано от датата на сключване на договора. Договор № ЧР-02-078/ 20.02.2023 г. за възлагане на управлението на „Водоснабдяване и каналицазия“ ЕООД, гр. П. между Тодоров и изпълнителния член на Съвета на директорите на „Български ВиК Холдинг“ ЕАД е сключен на 20.02.2023 г.  
От справка в НБД „Население“ се установи, че Климент Тодоров не е сключвал граждански брак и няма деца. Същият има постоянен адрес от 2000 г. в П., ж.к. *** № 6, ет.8, ап. 42 и от същата година – настоящ адрес в гр. С. , ж.к. *** № 33, вх. Б, ет. 5, ап. 510. Няма данни за родство, съжителство или общи деца с Л. А. Г.. Същата има постоянен и настоящ адрес в гр. П., ул. *** № 16, ет.1 ап. 1.   
Видно от Докладната записка, предоставена с писмо с вх. № КПК-8899-7/01.11.2024 г. от директора на ОДМВР- П. от извършена проверка се установява, че Климент Тодоров и Л. Г. живеят в съвместно съжителство на съпружески начала на адрес в гр. П., ж.к. *** № 6, ет.8, ап. 42 от около три месеца, считано от датата на изготвяне на документа (29.10.2024 г.). В същото време от представената справка за задгранични пътувания се установява, че двамата имат регистрирани напускане и влизане през ГКПП Аерогара С. на една и съща дата (30.06.2023 г.) и час, и с един и същи пътнически полет, както и регистрирано влизане в България през ГКПП Р. *** на 17.03.2024 г. в един и същи час и с едно и също моторно превозно средство.   
От доказателствата по производството става видно, че Л. А. Г. постъпва на работа във „ВиК“ ЕООД, гр. П. на 30.07.2021 г. на длъжност „юрисконсулт“ по силата на трудов договор № 70 от 30.07.2021 г., сключен между нея и управителя на дружеството тогава - инж. М. Спасов. Следва допълнително споразумение към трудовия договор № 71/31.05.2023 г., подписано от управителя на дружеството инж. Климент Тодоров, с което на Г. са възложени допълнителни задължения на „ръководител на отдел „Съдебно събиране на вземания“ до назначаването на такъв. Със същото споразумение основното трудово възнаграждение на Г. е увеличено от 1500 лв., съгласно трудовия договор, на 1750 лв., плюс надбавката за придобит трудов стаж и професионален опит. Съгласно Заповед № 59/02.09.2024 г. на управителя на дружеството, считано от 03.09.2024 г. Г. е освободена от заеманата длъжност след изрична нейна писмена молба, приложена към материалите по производството, за прекратяване на трудовото й правоотношение с „ВиК“ ЕООД, гр. П. 
От предоставените в производството Справки за увеличаване/ намаляване на индивидуалната работна заплата, съгласно ВПРЗ, общо 16 бр., е видно следното: първите три документа – от ноември 2022 г., април 2023 г. и май 2023 г. представляват Справки за увеличаване/ намаляване на индивидуалната работна заплата, съгласно ВПРЗ от служители на звено Управление, както е посочено в горния ляв ъгъл на справките. Това са 10-12 служителя, посочени с техните три имена, длъжността, която заемат и съответните корекции за месеца в проценти, ако има такива. Сред служителите са посочени двама на длъжността юрисконсулт, една от който е Л. А. Г.. В първата справка срещу имената на 8 от служителите, включително Г., има отбелязано увеличение с 10 %, във втората служителите с увеличение са четирима - Г. с 15%, главен инженер и ръководител направление „Пласмент“ – 10% и административен секретар – 5%, а според третата справка увеличение за месец май 2023 г. са получили ръководител направление „Пласмент“ – 10% и Г. за длъжността юрисконсулт- 5%. Всички справки са утвърдени от управителя на „ВиК“ ЕООД, гр. П. инж. Климент Тодоров. Следващата и всички след нея месечни справки от месец юни 2023 г. до юни 2024 г., общо 13 бр., представляват Справки за увеличаване/ намаляване на индивидуалната работна заплата, съгласно ВПРЗ на служителите от отдел Съдебно събиране на вземания (ССВ). Това са общо трима служители– Г. на длъжност юрист/ръководител на отдел ССВ и двама на длъжността технически сътрудник. Всички справки са изготвени и подписани от ръководител структурно звено и утвърдени от управителя на дружеството Климент Тодоров, като освен месеца за който се отнасят, не е посочена дата на издаването или утвърждаването им. В седем от справките срещу имената на тримата служители е отбелязана корекция за увеличаване в проценти, най –често в еднакъв размер от 10% с изключение на две от тях, където процентите за Г. са 15. В останалите шест на брой справки Г. присъства с корекция за увеличение с 10 или 15 %, а другите двама служители в отдела с 10 % или без корекция за увеличаване или намаляване на индивидуалната работна заплата. Справките са изготвени и подписани от ръководител структурно звено А. Т. и утвърдени от Климент Тодоров, като отново освен месеца за който се отнасят, няма посочена дата на издаването или утвърждаването им. 
По преписката са изискани и предоставени поименни щатни разписания на длъжностите и основните заплати във „Водоснабдявани и канализация“ ЕООД, гр. П.,  както следва: 
В Поименното щатно разписание за 2021 г. Л. Г. заема длъжността юрисконсулт с определено основно месечно възнаграждение в размер на 1500 лв. За сравнение размерът на основната заплата за другия служител на същата длъжност е 1100 лв.  
От Поименното щатно разписание  за 2022 г. е видно, че Г. като юрисконсулт е с основна работна месечна заплата за длъжността от 1700 лева и 1300 лв. за другия служител на същата длъжност. В Поименното щатно разписание за 2023 г. Л. Г. отново фигурира като юрисконсулт, но с допълнение в графата допълнителна дейност: ръководител отдел „ССВ“ с основно месечно възнаграждение в размер на 1750 лв. и 1300 лв. за другия юрисконсулт. В поименното щатно разписание към 27.12.2024 г. липсва името на Г.. 

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ /отм./,  съотв. чл. 70 от ЗПК, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК - всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В конкретния случай по отношение на материалното право в настоящото производство приложение биха намерили разпоредбите на отменения Закон за противодействие на корупцията и за отнемане на незаконно придобитото имущество (ЗПКОНПИ), доколкото по производството са налични данни за осъществени от страна на Тодоров правомощия преди влизане в сила на Закона за противодействие на корупцията (ЗПК, обн. ДВ бр. 84 от 06.10.2023 г.), както и сега действащия Закон за противодействие на корупцията по отношение на правомощия, осъществени след 06.10.2023 г. 
В качеството си на управител на „Водоснабдявани и канализация“ ЕООД, гр. П., чийто едноличен собственик на капитала е „Български ВиК Холдинг“ ЕАД, което от своя страна е собственост на българската държава чрез министъра на регионалното развитие и благоустройството, Климент Тодоров, е лице, заемащо  публична длъжност по чл. 6, ал. 1, т. 50 от ЗПК и компетентна да се произнесе относно наличието или липсата на конфликт на интереси по отношение на тях е КПК. 
Съгласно Договора за възлагане на управлението на „ВиК“ ЕООД, гр. П. сред основните функции и задължения на управителя са да ръководи и организира дейността на дружеството, да определя вътрешната производствена и управленска структура, да сключва, изменя и прекратява трудови и граждански договори и др. Съобразно Вътрешните правила за работната заплата във „ВиК“ ЕООД, гр. П. управителят има право да определя персоналната заплата на работниците и служителите по своя преценка (чл. 11, ал. 2 ). Увеличенията на индивидуалните основни месечни заплати може да се предлагат от ръководителите на обособените звена и отдели, а новите размери на индивидуалните основни месечни заплати се определят от управителя на дружеството, в съответствие с КТД (чл. 12, ал.1 ). Разпоредбата на чл. 31 от ВПРЗ гласи, че до 1-во, 2-ро число на всеки месец ръководителите на обособените звена и отдели представят в отдел „Управление на човешките ресурси“ справки за увеличение и намаление на индивидуалните работни заплати за предходния месец. Информацията от справката се нанася в компютърната база данни на дружеството от отдел „УЧР“, след утвърждаването й от управителя. 
В този смисъл като е сключил Допълнително споразумение № 71/31.05.2023 г. към трудовия договор на Л. Г. и чрез утвърждаването на общо 16 бр. Справки за увеличаване/ намаляване на индивидуалната работна заплата, съгласно ВПРЗ, Тодоров е упражнил свои правомощия по служба по отношение на Г., но при липса на частен интерес. Това е така, т.к. по преписката не се установи наличие на роднинска или съпружеска  връзка, или фактическо съжителство на съпружески начала между Климент Тодоров и Л. Г., които да обуславят свързаност по смисъла на § 1, т. 9, б. „а“ от ДР на ЗПК. Съгласно разпоредбата на § 1, т. 12 от ДР на ЗПК „фактическо съжителство на съпружески начала“ е доброволното съвместно съжителство на съпружески начала на две пълнолетни лица, по отношение на които не съществува родство, представляващо пречка за встъпване в брак, което е продължило повече от две години и при което лицата се грижат един за друг и за общо домакинство. В този смисъл установеното съжителство на съпружески начала на общ адрес, датирано от около три месеца от датата на изготвяне на докладната записка от ВПД началника на Първо РУ – П. - 29.10.2023 г., както и установените съвместни пътувания от 30.06.2023 г. и 17.03.2024 г. на Тодоров и Г., не могат да обосноват фактическо съжителство на съпружески начала между тях и съответно свързаност по смисъла на § 1, т. 9, б. „а“ от ДР на ЗПК.          	
В конкретния случай и от събраните доказателства се налага извод, че са налице две от предпоставките за конфликт на интереси по отношение на Климент Тодоров в  качеството му на управител на „ВиК“ ЕООД, гр. П., а именно лице, заемащо публична длъжност и упражнено от лицето правомощие по служба. Не е налице обаче последната предпоставка – наличието на частен интерес. Липсата на частен интерес на лицето, заемащо  публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ /отм./, респективно на Глава Осма, Раздел ІІ от ЗПК и съответно изключва и възможността за възникване на конфликт на интереси.
Липсата на която и да е от трите кумулативни предпоставки за наличието на конфликт на интереси, води и до невъзможност за неговото проявление. 
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Климент Тодоров правомощия по служба в частен интерес.
Предвид горното, Комисията за противодействие на корупцията на основание чл. 92, ал. 1 и ал. 2 от ЗПК, във връзка с § 7, ал. 2 от ПЗР на ЗПК,

РЕШИ:

НЕ УСТАНОВЯВА конфликт на интереси по отношение на Климент Тодоров, EГН **** в качеството му на управител на „ВиК“ ЕООД, гр. П. и лице, заемащо публична длъжност по смисъла на чл. 6, ал. 1, т. 50 от ЗПК във връзка със сключването на Допълнително споразумение № 71/31.05.2023 г. и утвърждаването на 16 бр. Справки за увеличаване/ намаляване на индивидуалната работна заплата, съгласно ВПРЗ, поради липса на частен интерес - негов или на свързано с него лице.  
Препис от настоящото решение да се изпрати на Окръжна прокуратура – П. с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаване на решението, с което се установява липсата на конфликт на интереси и с оглед правомощията по надзор за законност на административните актове. 


КОМИСИЯ:
ЗА ПРЕДСЕДАТЕЛ:…………/П/….…..………./ АНТОН СЛАВЧЕВ /

ЧЛЕН:…………………/П/……..………..../АНТОАНЕТА ЦОНКОВА/

ЧЛЕН:…………………./П/ ………....…………../ПЛАМЕН ЙОЦОВ/

ЧЛЕН:……………………/П/………………..…/СИЛВИЯ КЪДРЕВА/




